《贺鼎仪迁谕德得检字》
明代·李东阳

华盖天穹崇，青宫地深俨。同时侍从臣，一一皆妙选。

陆君伟文行，不抗亦不謟。铦如囊中锥，颖脱不受掩。

年劳秩屡迁，德谕官曷忝。名廑黼扆记，荐岂公卿剡。

平生耐官职，宠极翻自敛。须知启沃功，不独事编检。

姓字符鼎彝，文章归琬琰。非才独惭子，同第名久玷。

交游二十年，道义足薰染。攀跻竟何能，时岁惊荏苒。

勋业乃攸期，荣光讵相艳。努力当壮龄，时哉此其渐。

作者简介：李东阳（1447年－1516年），字宾之，号西涯，谥文正，明朝中叶重臣，文学家，书法家，茶陵诗派的核心人物。湖广长沙府茶陵州（今湖南茶陵）人，寄籍京师（今北京市）。天顺八年进士，授编修，累迁侍讲学士，充东宫讲官，弘治八年以礼部侍郎兼文渊阁大学士，直内阁，预机务。立朝五十年，柄国十八载，清节不渝。文章典雅流丽，工篆隶书。有《怀麓堂集》、《怀麓堂诗话》、《燕对录》。